Hvaðan kemur orðatiltækið sjaldan fellur eplið langt frá eikinni ? Máltækið sjaldan fellur eplið langt frá eikinni ' afkvæmið líkist gjarnan foreldrinu' á sér samsvaranir í erlendum málum þótt ekki séu þær fyllilega eins . Í dönsku er sagt æblet falder ikke langt fra stammen en danskan mun hafa þegið máltækið úr þýsku der Apfel fällt nicht weit vom Stamm . Bein merking erlendu máltækjanna er að eplið falli ekki langt frá stofni eplatrésins en þau eru einnig notuð í yfirfærðri merkingu . Í söfnum Orðabókar Háskólans er elst dæmi um máltækið frá miðri 18. öld . Það getur þó vel verið eldra . Erlendu máltækin hafa án efa verið kveikjan að íslensku gerðinni . Mjög algengt er að í íslenskum máltækjum séu stuðlar og hefur það líklega orðið til þess að í stað stofnsins ( Stamm , stammen ) er valin eik ( epli – eik ) . Í fornu máli eru mörg dæmi um orðið eik og virðist það hafa verið notað um stór tré almennt , ekki bara eikartréð , enda vex ekki eik alls staðar þar sem hennar er getið , t.d. í Vatnsdæla sögu ( 43. kafla ) . Samkvæmt fornmálsorðabók Johans Fritzners ( I : 301 ) er eik í fornu máli einkum notað um tré sem bera ávöxt . Apaldur aftur á móti er annars vegar notað um eplatré en hins vegar almennt um stór tré sem bera ávöxt . Engar vísbendingar eru um að máltækið sé þekkt í fornu máli en merking orðsins eik um stórt tré hefur væntanlega lifað lengur .